Likumprojekts

**Negodīgas mazumtirdzniecības prakses aizlieguma likums**

**1.pants. Likumā lietotie termini**

Likumā ir lietoti šādi termini:

1) **mazumtirgotājs** – šā likuma izpratnē pārtikas preču mazumtirgotājs vai mazumtirgotājs ar būtisku ietekmi nepārtikas preču tirdzniecībā;

2) **pārtikas preču** **mazumtirgotājs** – saimnieciskās darbības veicējs, kas pastāvīgajā tirdzniecības vietā mazumtirdzniecībā pārdod pārtikas preces, vai saimnieciskās darbības veicēju apvienība, kas pārdod pārtikas preces.

3) **mazumtirgotājs ar būtisku ietekmi nepārtikas preču tirdzniecībā** – saimnieciskās darbības veicējs vai vairāki saimnieciskās darbības veicēji, kas, ņemot vērā savu iepirkuma varu pietiekami ilgā laika posmā un piegādātāju atkarību konkrētajā tirgū, spēj tieši vai netieši piemērot vai uzspiest piegādātājiem netaisnīgus un nepamatotus noteikumus, nosacījumus vai maksājumus un var kavēt, ierobežot vai deformēt konkurenci jebkurā konkrētajā nepārtikas preču tirgū mazumtirdzniecībā Latvijas teritorijā.

4) **piegādātājs** – persona, kas atbilstoši savstarpēji noslēgtajam līgumam pārdod mazumtirgotājam preces.

**2.pants. Likuma mērķis**

Šā likuma mērķis ir ierobežot mazumtirgotāju iepirkuma varas izmantošanu attiecībā pret piegādātājiem, lai līdzsvarotu piegādātāju un mazumtirgotāju intereses mazumtirdzniecībā.

**3.pants. Likuma darbības joma**

Likums attiecas uz mazumtirgotājiem, nosakot negodīgu darbību aizliegumu, norēķinu termiņus par piegādātajām precēm un atbildību par izdarītajiem pārkāpumiem.

4.pants. Likuma uzraudzība

(1) Šā likuma uzraudzību un kontroli īsteno Konkurences padome atbilstoši Konkurences likumā noteiktajai lietas izpētes, lēmuma pieņemšanas, pārsūdzēšanas un izpildes kārtībai, ciktāl šis likums nenosaka citu kārtību.

(2) Konkurences padome ierosina izpētes lietu par šī likuma pārkāpumu uz savas iniciatīvas pamata.

(3) Piegādātāji ir tiesīgi sniegt Konkurences padomei ziņas par faktiem, pamatojoties uz kuriem var konstatēt šī likuma pārkāpumu.

(4) Šī likuma pārkāpumu līdztekus Konkurences padomei var konstatēt arī tiesa Civilprocesa likumā noteiktajā kārtībā. Personām ir tiesības uz atbilstīgu atlīdzinājumu par šī likuma aizsargāto interešu aizskārumu.

**5.pants. Aizliegtās darbības**

Mazumtirgotājam ir aizliegts veikt darbības, kas ir pretrunā ar godīgu saimnieciskās darbības praksi un ar kurām mazumtirgotāja darbības risks tiek uzlikts piegādātājiem, piegādātājiem tiek noteikti papildu pienākumi vai ierobežotas piegādātāju iespējas brīvi darboties tirgū.

**6.pants. Aizliegtās darbības pārtikas preču mazumtirdzniecībā**

(1) Pārtikas preču mazumtirdzniecībā aizliegta šādu prasību piemērošana piegādātājam:

1) tiešā vai netiešā veidā maksāt vai citādi atlīdzināt par līguma slēgšanu, ja vien šie maksājumi nav attaisnojami ar to, ka līgums tiek slēgts ar jaunu piegādātāju, kuram līdz ar to nepieciešama īpaša izvērtēšana;

2) tiešā vai netiešā veidā maksāt par preču atrašanos mazumtirdzniecības vietā, tai skaitā par preču izvietošanu veikalu plauktos, izņemot gadījumus, kad pastāv mazumtirgotāja un piegādātāja rakstiska vienošanās par samaksas veikšanu par preču papildu izkārtojumu speciālās izvietojuma vietās;

3) kompensēt mazumtirgotāja negūto peļņu vai arī peļņu, kas ir mazāka par gaidīto attiecībā uz piegādātāja piegādāto preču pārdošanu;

 4) kompensēt mazumtirgotāja izmaksas, kas ir saistītas ar jaunu veikalu iekārtošanu vai veco veikalu atjaunināšanu, tostarp veikt netaisnīgus un nepamatotus maksājumus par preču piegādi jaunatveramai mazumtirdzniecības vietai;

 5) iegādāties preces, pakalpojumus vai īpašumu no mazumtirgotāja norādītās trešās personas, izņemot gadījumus, kad tam ir objektīvs pamatojums un noslēgta atsevišķa rakstiska vienošanās par šo pakalpojumu vai preču pirkšanu;

 6) nodrošināt zemāko cenu, ierobežojot piegādātāja brīvību vienoties ar citu mazumtirgotāju par zemāku cenu;

 7) mainīt preču specifikācijas, tai skaitā sortimentu, par to nepaziņojot piegādātājam līgumā noteiktajā termiņā, kas nedrīkst būt īsāks par 10 dienām;

 8) pieņemt atpakaļ nepārdotās pārtikas preces, izņemot nekvalitatīvas preces un arī jaunas, patērētājiem nezināmas pārtikas preces, kuru piegādes vai piegādes apjoma palielinājuma iniciators ir piegādātājs;

 9) tiešā vai netiešā veidā maksāt vai citādi atlīdzināt visu vai daļu no mazumtirgotāja veiktajām pārdošanas veicināšanas izmaksām, izņemot gadījumus, kad pastāv iepriekšēja mazumtirgotāja un piegādātāja rakstiska vienošanās par pārdošanas veicināšanas pasākumiem;

 10) kompensēt izmaksas, kas tiek ciestas, izskatot patērētāju sūdzības, izņemot gadījumus, kad pamatotu patērētāja sūdzību ir ietekmējuši apstākļi, par kuriem atbildīgs ir piegādātājs;

 11) noteikt netaisnīgas un nepamatotas sankcijas par līguma noteikumu pārkāpumu;

 12) veikt netaisnīgus un nepamatotus maksājumus (atlaides) mazumtirgotājam. Mazumtirgotājs ir tiesīgs vienoties ar piegādātāju par šādām atlaidēm:

a) apjoma atlaidi - atlaidi, kuru piemēro atkarībā no pasūtīto pārtikas preču apjoma vērtības izteiksmē;

 b) akcijas atlaidi - atlaidi, kuru ierobežotā un norādītā laikposmā piemēro preču pārdošanas veicināšanai.

 (2) Akcijas atlaidi nepiemēro preču pārdošanas veicināšanas laikā nerealizētām precēm. Pēc piegādātāja pieprasījuma mazumtirgotājs pēc preču pārdošanas veicināšanas pasākuma beigām informē piegādātāju par piegādāto preču atlikumiem pie mazumtirgotāja.

(3) Mazumtirgotājs nav tiesīgs:

1) nepieņemt no piegādātāja pārtikas preces, kas ir derīgas lietošanai vismaz 2/3 no noteiktā derīguma termiņa precēm, kuru derīguma termiņš pārsniedz 30 dienas;

2) mainīt pārtikas preču pasūtījumu, par izmaiņām brīdinot ne vēlāk kā 24 stundas pirms preces piegādes.

**7.pants. Aizliegtās darbības nepārtikas preču mazumtirdzniecībā**

Nepārtikas preču mazumtirdzniecībā aizliegta šādu prasību piemērošana piegādātājam:

1) pieņemt atpakaļ nepārdotās preces, izņemot nekvalitatīvas preces un arī jaunas, patērētājiem nezināmas preces, kuru piegādes vai piegādes apjoma palielinājuma iniciators ir piegādātājs;

2) tiešā vai netiešā veidā maksāt par preču atrašanos mazumtirdzniecības vietā, tai skaitā par preču izvietošanu veikalu plauktos, izņemot gadījumus, kad pastāv mazumtirgotāja un piegādātāja rakstiska vienošanās par samaksas veikšanu par preču papildu izkārtojumu speciālās izvietojuma vietās;

3) tiešā vai netiešā veidā maksāt vai citādi atlīdzināt par līguma slēgšanu, ja vien šie maksājumi nav attaisnojami ar to, ka līgums tiek slēgts ar jaunu piegādātāju, kuram līdz ar to nepieciešama īpaša izvērtēšana;

4) kompensēt mazumtirgotāja izmaksas, kas ir saistītas ar jaunu veikalu iekārtošanu vai veco veikalu atjaunināšanu, tostarp veikt netaisnīgus un nepamatotus maksājumus par preču piegādi jaunatveramai mazumtirdzniecības vietai;

5) noteikt netaisnīgas un nepamatotas sankcijas par līguma noteikumu pārkāpumu.

**8.pants. Norēķinu termiņi**

 (1) Netaisnīgu un nepamatoti garu norēķinu termiņu piemērošana par piegādātajām precēm ir aizliegta.

 (2) Norēķinu termiņš par piegādātajiem svaigiem dārzeņiem, kuru derīguma termiņš nav ilgāks par 10 dienām, ir netaisnīgs un nepamatoti garš, ja tas pārsniedz 20 dienas no preču piegādes dienas.

 (3) Norēķinu termiņš par piegādātajām pārtikas precēm, kuru derīguma termiņš ir līdz 20 dienām, ir netaisnīgs un nepamatoti garš, ja tas pārsniedz 30 dienas no preču piegādes dienas.

**9.pants Atbildība par aizliegto darbību pārkāpumiem**

(1) Ja Konkurences padome konstatē mazumtirgotāja darbībā šā likuma 5., 6., 7. un 8.panta pārkāpumu, tā pieņem lēmumu par pārkāpuma konstatēšanu, tiesiskā pienākuma uzlikšanu un naudas soda piemērošanu.

(2) Konkurences padome ir tiesīga piemērot mazumtirgotājam naudas sodu līdz 0,2 procentiem no tā pēdējā pārskata gada neto apgrozījuma, bet ne mazāk kā 350 *euro*.

(3) Konkurences padome ir tiesīga piemērot mazumtirgotājam piespiedu naudu par tiesiskā pienākuma nepildīšanu līdz 2 procentu apmēram no vidējā vienas dienas pēdējā pārskata gada neto apgrozījuma, bet ne mazāk kā 70 *euro* par katru kalendāro dienu līdz mazumtirgotājs izpilda tiesisko pienākumu.

(4) Ministru kabinets izdod noteikumus par naudas soda apmēra noteikšanas kārtību.

(5) Šajā pantā noteiktajā kārtībā aprēķināto naudas sodu ieskaita valsts pamatbudžetā.

**Pārejas noteikumi**

1. Ministru kabinets līdz 2014.gada 1.aprīlim izdod šā likuma 9.panta ceturtajā daļā minētos noteikumus. Līdz attiecīgo noteikumu spēkā stāšanās dienai piemērojami Ministru kabineta 2008.gada 29.septembra noteikumi Nr.796 "Kārtība, kādā nosakāms naudas sods par Konkurences likuma 11.panta pirmajā daļā un 13.pantā paredzētajiem pārkāpumiem", ciktāl tie nav pretrunā ar šo likumu.

2. Līdz 2015.gada 1.janvārim Konkurences padome par šā likuma 5., 6., 7. un 8.panta pārkāpumu, ja tas izdarīts pirmo reizi, ir tiesīga piemērot mazumtirgotājam naudas sodu līdz 0,05 procentiem no tā pēdējā pārskata gada neto apgrozījuma, bet ne mazāk kā 350 *euro*. Šī norma neattiecas uz mazumtirgotāju, kas ar tādu kompetentas institūcijas lēmumu vai tiesas spriedumu, kas stājies spēkā un kļuvis neapstrīdams un nepārsūdzams, atzīts par vainīgu Konkurences likuma 13.panta otrās daļas pārkāpumā atbilstoši redakcijai, kas bija spēkā līdz 2013.gada 31.decembrim.

3. Likums stājas spēkā 2014.gada 1.janvārī.

Iesniedzējs:

# Ekonomikas ministrs D.Pavļuts

Vīza:

# Valsts sekretārs J.Pūce

17.06.2013. 12:37

I.Eglītis, 67013236

Intars.Eglitis@em.gov.lv